Príloha 2

Rámcový návrh realizačných projektov ozdravných opatrení

	Vypracovanie realizačných projektov ozdravných opatrení zabezpečí užívateľ lesov v nadväznosti na LHP, súčasný zdravotný stav lesných ekosystémov, s využitím najnovších výsledkov a poznatkov lesníckeho výskumu  a praxe. Projekt obsahuje:
1.	analýzu stavu lokality, kde sa ozdravné opatrenia navrhujú s popisom faktorov ovplyvňujúcich stav lesa, poznatky o stave a príčinách poškodenia,
2.	odvolávku na vypracované rámcové a vykonávacie projekty danej lokality s uvedením zmien, ktoré nastali do predloženia realizačného projektu,
3.	hospodárske opatrenia na ozdravenie stavu lesných porastov 
-	sprístupnenie s uvedením ekonomického zdôvodnenia navrhovanej ťažbovo-dopravnej technológie (vrtuľník, lanovky a pod.) s alternatívnym riešením,
-	spracovanie, prípadne asanácia poškodenej drevnej hmoty s uvedením ekonomického zdôvodnenia navrhovaného postupu (ťažba, sústreďovanie, plánovaná  realizácia sortimentov dreva),
-	ťažbu a ponechanie dreva pri pni pri zabezpečení hygieny porastov, ponechanie dreva na pni,
-	so zohľadnením možných rizík ohrozenia porastov biotickými škodcami,
-	ochranu proti biotickým škodcom so zdôvodnením zvoleného postupu a výpočtom nákladov spojených s ochranou v porovnaní so štandardom odporúčaným STN 482711 a pod.,
-	obnovu lesných porastov – zdôvodnenie technológií a projektom navrhovaných  zvýšených nákladov oproti štandardu odporúčanému STN 482410 a príslušnou výkonovou normou,
-	ochranu a ošetrovanie MLP – uvedie sa opis upravených technológií oproti štandardu a zdôvodnenie zvýšených nákladov,
-	výchovu MLP – zdôvodní sa zvýšená intenzita zásahu a zvýšené náklady oproti príslušným výkonovým normám,
-	úpravu pôdnych vlastností – bude sa realizovať na základe pôdnych rozborov a odporučení LVÚ Zvolen, prípadne Lesoprojektu Zvolen so zdôvodnením navrhovanej technológie.
4.	Celkovú finančnú potrebu na realizáciu projektu vypočítanú v projekte uvedených zvýšených nákladov na ozdravenie lesov.

Návrh realizačných projektov ozdravných opatrení sa bude predkladať v súlade s ustanoveniami „Výnosu MP SR č. 720-4/2002-100 o poskytovaní dotácií na zveľaďovanie lesného fondu“ do 30. 9. bežného roka. Poverenou organizáciou v súlade s Usmernením MP SR č. 81/1997-700 z 25. februára 1997 vo veci postupu zabezpečovania ozdravných opatrení v lesoch SR, na posúdenie a odobrenie návrhu projektov ozdravných opatrení je LVÚ Zvolen.

Ozdravné opatrenia realizované v hospodárskych lesoch neprinášali ani dosiaľ zásadné rozpory so záujmami ochrany prírody pri dôslednom rešpektovaní legislatívy na úseku hospodárenia v lese. Projekty ozdravných opatrení plánované na realizáciu v kategórii ochranných lesov, najmä na hornej hranici lesa v chránených územiach s návrhom výstavby lesných ciest a zvážnic mimo schváleného lesného hospodárskeho plánu podliehajú  súhlasu orgánu ochrany prírody podľa zákona o ochrane prírody a krajiny.